એમ કહી શકાય કે ફ્રિન્જિસ વગર વેસ્ટર્ન ટૉપ અધૂરાં છે. ટૉપ્સમાં ઘણી જગ્યાએ ફ્રિન્જિસ કરવામાં આવે છે જેમ કે નેકલાઇન, હેમલાઇન અને સ્લીવ્ઝ. નેકલાઇન એટલે કે ટૉપનું જે નેક હોય એ પ્રમાણે. હેમલાઇન એટલે જ્યાં ટૉપ પૂરું થાય ત્યાં અને સ્લીવમાં ક્યારેક સ્લીવ પૂરી થાય ત્યાં અથવા તો સ્લીવ શરૂ થાય ત્યાં ફ્રિન્જિસ મૂકવામાં આવે છે. જો ભરેલું શરીર હોય તો તમે V નેકલાઇન વિથ ફ્રિન્જિસવાળું ટૉપ પહેરી શકો. ફ્રિન્જિસ પહેરવાથી યન્ગ લુક આવે છે. હેમલાઇનમાં જે ફ્રિન્જિસ લગાડવામાં આવે છે એની લેન્ગ્થમાં વેરીએશન હોય છે, જેમ કે ૧ ઇંચથી લઈને ૧૦થી ૧૫ ઇંચ સુધી ટૉપની હેમલાઇનમાં જે ફ્રિન્જિસ હોય છે એ પર્હેયા પછી એકદમ સીધી લાગવી જોઈએ. જો તમારો કમરનો ભાગ વધારે હશે તો એ ફ્રિન્જિસ ફેલાઈ જશે અને એનો લુક નહીં આવે. સ્લીવ્ઝમાં જે ફ્રિન્જિસ હોય છે એની પણ લેન્ગ્થ ચોક્કસ નથી હોતી. કોઈ સ્લીવમાં સ્લીવ પૂરી થાય ત્યાં ફ્રિન્જિસ હોય છે અથવા સ્લીવના જૉઇન્ટની સિલાઈ પર ઉપરથી નીચે આખામાં આપેલી હોય છે. આવાં ટૉપ્સ ડિનર કે લંચ માટે ન પહેરવાં. ફ્રિન્જિસ તમારા ખોરાકમાં પડી તમારાં કપડાં બગાડી શકે છે. એને તમે ક્લબિંગ માટે પહેરી શકો.